**Francisco Llorente Gento**, nado en Valladolid o 21 de maio de 1965, máis coñecido como **Paco Llorente**, é un exfutbolista español.

Traxectoria
-----------

Procedente dunha familia de recoñecidos deportistas, é sobriño de Paco Gento, Julio e Antonio Gento, xenro de Ramón Grosso, pai de Marcos Llorente e irmán do tamén futbolista Julio, así como dos xogadores de baloncesto José Luis e Toñín. Criouse en Madrid e comezou a xogar nas categorías inferiores do Real Madrid para pasar en 1982 a xogar co Urbis de Moratalaz e ao ano seguinte no CD Móstoles. Alí foi descuberto polos observadores do Atlético de Madrid, que o levaron para o filial deste, o Atlético Madrileño, entón na Segunda División. Na tempada 1985/86 xogou 30 partidos como titular co seu novo club. Co Atlético de Madrid debutou en Primeira División o 6 de abril de 1986 contra a UD Las Palmas, substituíndo a Luis Mario Cabrera. A tempada 1986/87 foi a da súa consagración no Atlético de Madrid, e ao rematar a tempada fichou polo Real Madrid, converténdose no primeiro xogador que se acolleu ao Real decreto 1006 que permitía a rescisión unilateral dos contratos dos deportistas de elite.

O Real Madrid vivía a época áurea da *Quinta del Buitre*, case intratable na Liga, e Llorente non logrou converterse en titular nunha dianteira na que Butragueño e mais Hugo Sánchez eran inamovibles. Así e todo, tivo un dos momentos máis recoñecidos da súa carreira no enfrontamento do Real Madrid na Copa de Europa 1987/88 contra o FC Porto, o vixente campión de Europa. Ao rematar a primeira parte o 1 a 0 daba a vitoria os portugueses mais Llorente saíu na segunda parte e deu dous balóns de gol a Míchel, que lle deu a volta ao marcador.

Nos anos seguintes, Llorente foi un dos suplentes máis valorados do cadro, e entre outros partidos salienta o que xogou como titular contra o PSV Eindhoven na volta dos cuartos de final da Copa de Campións de Europa o 15 de marzo de 1989 e na que o Real Madrid volveu eliminar un campión de Europa, aínda que non logrou o título. A saída do adestrador Leo Beenhakker e a chegada de John Benjamin Toshack supuxo o comezo do seu declive no equipo, aínda que permaneceu no conxunto ata 1994.

Logo xogou catro tempadas na SD Compostela ata a usa retirada en 1998.

### Selección nacional

Xogou nos anos 1986 e 1987 coas seleccións de fútbol sub 21 e sub 23. Coa selección absoluta xogou un único partido, foi un encontro de clasificación para a Eurocopa de Alemaña 1988 contra Albania, no que Llorente anotou un dos cinco goles de España.

Notas
-----

1. ↑  Domingo García "Los traspasos de los Llorente, de 50 millones de pesetas a 50 millones de euros". La Razón, 19 de xuño de 2019
2. ↑  Paco Llorente en BD Fútbol
3. ↑  "Real Madrid-Atlético: Los tránsfugas". *Mundo Deportivo*. 24 de novembro de 2011.
4. ↑  Alfredo Relaño (5 de novembro de 1987). "La sangre de Gento salvó al Madrid en Oporto". *El País*.
5. ↑  "España se clasificó para la fase final de la Eurocopa de fútbol". *El País*, 19 de novembro de 1987

|  |  |
| --- | --- |
| Control de autoridades | 
* Wd: Q3780189
* BDFutbol: 821
* EUfootballInfo: 12335
* NFT: 19841
* Transfermarkt: 121096
* UEFA: 784
* Worldfootball: llorente\_5

 |